|  |  |  |
| --- | --- | --- |
| Številka: 007-1/2017/7  Datum: 6. 3. 2017 VZGOJNI NAČRT **I. Uvod**  Zakonska podlaga – vzgojni načrt je oblikovan na podlagi:  − Konvencije o otrokovih pravicah (OZN, sprejela Generalna skupščina, 1989),  − Bele knjige o vzgoji in izobraževanju v RS (izdalo MŠŠ, 1995),  − ZOFVI (cilji vzgoje in izobraževanja),  − Zakona o osnovni šoli,  − Poročila Mednarodne komisije o izobraževanju za 21. stoletje (pripravljeno za UNESCO),  − učnih načrtov za posamezne predmete,  − priporočila MŠŠ o načinih oblikovanja in uresničevanja vzgojnega načrta.  Pomen vzgojnega načrta – vzgojni načrt:  − spodbuja delovanje šole na ravni odnosov in vzpostavlja pozitivno klimo med vsemi vključenimi;  − je dogovor o enotnem vzgojnem delovanju vseh udeležencev v procesu vzgoje;  − je dogovor za premišljeno, organizirano, ciljno naravnano delovanje šole.  Veljavnost vzgojnega načrta **–** velja od 1. 9. 2009.  **II. Splošne določbe**  Z vzgojnim načrtom šola določi:  1. doseganje in uresničevanje ciljev in vrednot;  2. vzgojne dejavnosti (preventivne dejavnosti, vzgojne ukrepe, administrativne ukrepe);  3. oblike vzajemnega sodelovanja šole s starši.  Pri oblikovanju koncepta dela na vzgojnem področju smo od samega začetka soglašali, da so podlaga ustvarjanja kulture v šoli, pravil in načinov reševanja težav in sporov vrednote, izpostavljene ob analizi obstoječega stanja (SWOT analiza, vprašalniki za starše in zaposlene, razredne ure).  Na podlagi sprejetih vrednot smo oblikovali poslanstvo in vizijo šole.  **Vizija šole**  Prepoznavnost in odprtost šole v okolju in za okolje na podlagi vseživljenjskega učenja in primerljivega znanja.  Spoštljiv odnos do vseh udeležencev vzgojno-izobraževalnega procesa.  Timsko delo in medsebojna pomoč.  **Smo mehurčki na izvirih znanja, spoštovanja in zdravja; želimo biti srce prijaznega kraja, uspešne šole in ponos okolju, kjer živimo.**  Cilji delovanja šole temeljijo na štirih načelih: vedeti, znati, znati živeti v skupnosti, znati biti. Osnovni cilj je razvijanje potrebe po stalnem lastnem razvoju in učenju – učenje za življenje.  **III. Doseganje in uresničevanje ciljev in vrednot**  **A) Vrednote**  Vsaka vzgoja temelji na vrednotah, ki jih spoštujejo vsi – učenci, zaposleni, starši.  **1. Univerzalne (splošne vrednote):**  **spoštovanje, odgovornost, delavnost, strokovnost,** iskrenost, strpnost, redoljubnost, doslednost, poštenost, znanje, medsebojna pomoč, enakopravnost, osnovne človekove in otrokove pravice.  Medsebojno spoštovanje je osnovni pogoj za uspešno opravljanje vzgojno-izobraževalnega dela.  Zaposleni morajo pokazati spoštljiv odnos in primeren način komunikacije do sodelavcev, učencev in staršev ter pri tem biti zgled učencem.  Učenci so dolžni spoštovati vse delavce šole, vrstnike in druge ljudi ter upoštevati šolska pravila in navodila zaposlenih.  Starši naj spoštujejo učiteljevo strokovnost.  **Odgovornost:**  Zaposleni svoje delo opravljajo z odgovornostjo**.**  Svoje obveznosti izpolnjujejo strokovno pravočasno in natančno. Vzgojno ukrepajo samo v utemeljenih primerih, po določenih pravilih in dosledno. Na pouk so vedno strokovno pripravljeni in učencem pomagajo pri doseganju ciljev.  Učenci poznajo svoje dolžnosti in jih tudi izvajajo. Prevzemajo odgovornost za svoja dejanja, upoštevajo hišni red, redno opravljajo šolske in domače obveznosti. Pri pouku sodelujejo in ga ne motijo; sodelujejo s sošolci.  Starši so odgovorni za učenčevo izpolnjevanje obveznosti. Redno sodelujejo s šolo in zagotavljajo, da njihovi šoloobvezni otroci redno obiskujejo pouk.  Vsi se moramo truditi, da bo znanje vrednota.  Zaposleni tako uporabljajo različne sodobne metode pouka, ki ga prilagodijo učencem. Pri svojem delu so dosledni, učence usmerjajo v iskanje informacij, ustvarjajo spodbudne pogoje za učenje in se stalno strokovno izobražujejo.  Učenci sproti opravljajo svoje učne dolžnosti, sodelujejo pri pouku, se držijo dogovorov z učitelji in s starši ter razvijajo svoje delovne navade.  Starši spodbujajo svoje otroke k ustvarjalnosti in h kritičnemu učenju ter redno spremljajo otrokov napredek.  **Strpnost:**  Zaposleni so pri svojem delu korektni. Nesporazume rešujejo z razgovorom, pri čemer upoštevajo tudi stališča in mnenja učencev in staršev. Do vseh učencev ravnajo enako.  Učenci se zavedajo, da je vsak človek drugačen; drugačnost spoštujejo.  Starši so strpni v odnosu do učencev in zaposlenih. Nesporazume rešujejo s pogovorom, pri čemer upoštevajo tudi mnenja učencev in delavcev šole.  **Doslednost:**  Zaposleni, učenci in starši dosledno izvajajo ta vzgojni načrt in opravljajo svoje zadolžitve.  **Iskrenost:**  Zaposleni dosledno opozarjajo učence na upoštevanje vzgojnega načrta. Ocenjujejo javno in staršem sproti sporočajo vse posebnosti v zvezi z njihovimi otroki.  Učenci obveščajo učitelje in svoje starše o dosežkih in težavah v zvezi s šolanjem aliz odnosi s sošolci.  Starši se o težavah pogovorijo tako z otrokom kot z delavci šole.  **Pripadnost:**  Zaposleni morajo dosledno izvajati dogovore in pravila, ki veljajo v šoli. Kot delavci šole ne smejo storiti in izjaviti ničesar, s čimer bi omajali ugled šole. Učence vzgajajo v duhu pripadnosti oddelčni skupnosti/skupnosti učencev.  Učenci negujejo dobre odnose v oddelčni skupnosti in s sošolci znotraj šole. Skrbijo za urejenost skupnih šolskih prostorov in okolice ter za varnost šolskega imetja. Zaželeno je, da se udeležujejo tekmovanj, na katerih zastopajo šolo.  Starši spodbujajo svoje otroke k sodelovanju na tekmovanjih, natečajih in pri projektih, kjer zastopajo šolo.  **2. Nacionalne vrednote**  Poznavanje slovenske kulture in dediščine/zgodovine**,** spoštovanje in ohranjanje kulturne dediščine, negovanje slovenščine.  **3. Izobrazbene vrednote**  Splošna izobrazba za vse, skladen, vsestranski razvoj posameznika, poznavanje drugih kultur, razvijanje narodne zavesti, ohranjanje lastne kulture, osebnostni razvoj, prilagojen učenčevim sposobnostim, odgovoren odnos do zdravja.  Cilji šole pri delu z učenci:  Razviti sposobnost branja; naučiti učence najti in uporabiti informacije, razviti ponos za delo in občutek samospoštovanja, naučiti učence spoštovati drugačne, dati učencem splošno izobrazbo.  **4. Lokalne vrednote**  Zaposleni organizirajo očiščevalne akcije, opozarjajo na čistočo, vzgajajo učence k pravilnemu odnosu do okolja z lastnim zgledom.  Učenci skrbijo za čistočo razredov, urejajo okolico šole po razporedu, skrbijo za čistočo in urejenost razredov/skupnih prostorov, sodelujejo v šolskih akcijah zbiranja odpadnih surovin, varčno ravnajo s papirjem, z energijo, s hrano …  Starši navajajo svoje otroke na varčevanje z energijo/materialnimi dobrinami, na ločevanje odpadkov, na pravilen odnos do okolja.  **5. Vrednote poučevanja**  Kakovostno posredovanje učnih vsebin, vzgojno ravnanje, enaka obravnava vseh učencev, prilagoditev poučevanja posameznikom, solidarnost, strpnost.  Strokovni delavci šole so dolžni s svojim načinom poučevanja uveljaviti izobrazbene vrednote. Pri tem so odgovorni za:  − vzdrževanje kvalitetnega poteka učne ure,  − motiviranje učencev v vseh fazah poučevanja,  −razvijanje občutka odgovornosti učencev za učenje,  − nadzorovanje izvajanja vzgojnega načrta.  Pri poučevanju sledijo naslednjim načelom:  − učno snov učencem posredujejo tako, da pride do izraza uporabno znanje;  − pri pouku uporabljajo sodobne oblike/metode dela;  − učencem nudijo pomoč pri doseganju učnih ciljev;  − v svojih zahtevah so spoštljivi, vendar odločni in vztrajni;  − učence vodijo k samostojnemu in raziskovalnemu učenju.  **B) Načela vzgojnega delovanja**  Pri vzgojnem delu bomo upoštevali naslednja načela:  − načelo spoštovanja učencev in vzajemnega spoštovanja,  − načelo omogočanja aktivnega sodelovanja učencev,  − načelo proaktivnega oziroma preventivnega delovanja,  − načelo sodelovanja s starši in usklajenosti pristopa šole in staršev,  − načelo združevanja pravic, odgovornosti in pravil,  − načelo spodbujanja samonadzora in samodiscipline,  − načela strokovne avtonomije, usklajenosti vzgojnih dejavnikov in doslednosti,  − načelo osebnega zgleda.  **IV. Vzgojne dejavnosti in delovanje**  **1. Proaktivne in preventivne vzgojne dejavnosti**  Šola bo šolsko delo in življenje organizirala tako, da se bodo učenci v šoli počutili varno, da bodo pri šolskem delu zavzeti in ustvarjalni ter bodo sprejemali odgovornost za svoje vedenje in sprejemali omejitve, ki jih postavlja življenje v skupnosti, ter redno zadovoljevali potrebe po gibanju in sprostitvi.  Proaktivne vzgojne dejavnosti so sistemske ali projektne. Šola bo načrtovala vzgojne dejavnosti na ravni šole, na ravni posameznih razredov ali oddelkov in ko bo potrebno, tudi na ravni posameznih učencev.  Šola bo:  − oblikovala oddelčne dogovore o temeljnih vrednotah skupnega življenja in načinih ravnanja ter sodelovanju pri oblikovanju pravil šolskega reda;  − aktivno vključevala učencev v načrtovanje, izvajanje, vrednotenje učenja in dela v skladu z njihovimi zmožnostmi;  − organizirala aktivno preživljanje časa učencev pred in po pouku ali med odmori;  − izvajala razvojne in druge projekte šole in se vključevala v širše, tudi mednarodne projekte kot odlične priložnosti za poglobljeno vzgojno delo na mnogih področjih;  − sistematično načrtovala in izvajala razredne ure;  − poudarjala zgledno vedenje učencev, pogovarjanje o takem vedenju, stik z ljudmi z visoko etiko in razvito ustvarjalnostjo;  − obravnavala različne življenjske probleme vrstnikov in odraslih ter usposabljala za uspešno reševanje problemov;  − navajala udeležence učno-vzgojnega procesa na samovrednotenje, samokontrolo, vzbujanje zavedanja svobode in odgovornosti za posledice lastnega vedenja;  − povečala nadzor na določenih krajih in v določenem času;  − zagotovila odzivnost in pravočasnost pri reševanju problemov ter hitro in načrtno reševanje.  **2. Svetovanje in sporazumno reševanje medsebojnih problemov in sporov**  Šola bo svetovanje izvajala v okviru ur oddelčnih skupnosti, pogovorov z učenci v času govorilnih ur za starše in učence, ob sprotnem reševanju problemov, ki so posledica nespoštovanja drugih in kršitev šolskih pravil ter ob drugih priložnostih.  Posebne oblike svetovanja in sporazumnega reševanja medsebojnih problemov in sporov bodo osebni svetovalni pogovori, vzbujanje samovrednotenja ali samopresoje ter restitucija.  Cilji svetovanja so, da se učenec uči:  − oblikovati lastne cilje in strategije za njihovo uresničevanje;  − organizirati lastno delo za večjo učinkovitost;  − spremljati svojo uspešnost;  − razmišljati in presojati o svojem vedenju in ravnanju do drugih;  − empatičnega vživljanja v druge, sprejemanja različnosti;  − razumeti vzroke neustreznega vedenja pri sebi in drugih;  − reševati probleme in konflikte;  − ustrezno ravnati v situacijah, v katerih so prisotni stres in druga negativna čustvena stanja;  − razvijati realno in pozitivno samopodobo ter samospoštovanje.   1. **Osebni svetovalni pogovori:**   Osebni svetovalni pogovori učiteljev, svetovalnih delavcev ali drugih z učenci, še posebej s tistimi, ki imajo probleme, bodo temelj medsebojnega zaupanja, ki je pogoj za uspešno svetovanje. V pogovoru bo svetovalec učencu pomagal uvideti njegove potrebe in motive ravnanj ter povezanost ravnanj z njihovimi posledicami. Svetovalnemu pogovoru lahko sledi dogovor med učencem, starši in strokovnim delavcem ali vodstvom šole ter različne oblike pomoči učencu. Dogovor opredeljuje cilje, odgovornosti sodelujočih in morebitne izjeme.  Oblike pomoči učencu so lahko še:  − organizacija pomoči učitelja ali sošolcev pri učenju,  − načrtno vzpostavljanje določenih socialnih povezav med učenci,  − vključevanje v določene dejavnosti,  − uvajanje v določene funkcije in druge pomembne odgovornosti,  − nudenje različnih oblik zunanje pomoči,  − dogovori z učencem o občasnih individualnih programih,  − zagotavljanje varnosti itd.  **4. Šolska restitucija**  Restitucija je metoda poravnave povzročene škode. Pri tem ne gre v prvi vrsti za materialno škodo, čeprav tudi ta ni izvzeta, pač pa v večji meri za škodo, ki jo učenci povzročijo na etičnem, socialnem in psihološkem področju. Kadar učenec ne more poravnati škode neposredno, jo lahko nadomesti na področju, na katerem je bila škoda povzročena.  Kakovostna restitucija je priložnost za učenje in za spreminjanje samopodobe učencev.  Temeljna načela restitucije so:  − za učenca je restitucija prostovoljna;  − je priložnost za učenje novih vzorcev vedenja in popravo napak;  − spodbuja pozitivno vedenje in poudarja vrednote, ne spodbuja pa obrambnega vedenja, kar storita kritika in kaznovanje;  − zahteva odločitev in napor učenca;  − ni kaznovalca, učenci ustvarjalno rešujejo spor ali problem;  − vpletene strani sprejmejo nadomestilo povzročene škode.  Če je učencem dovoljeno napraviti in popraviti napake, je večja verjetnost, da bodo pripravljeni spreminjati vedenje, da bodo izgrajevali pozitivno samopodobo in samospoštovanje, da bodo lažje razumeli napake drugih in razvijali svojo strpnost.  **5. Vzgojni ukrepi**  Vzgojni ukrepi obsegajo posledice kršitev pravil šole. Uporabljajo se, kadar učenci niso pripravljeni sodelovati pri reševanju problemov in so bile predhodno izvedene vse druge vzgojne dejavnosti. Učencem pomagajo spoznavati njihove obveznosti do drugih in pomen pravil v skupnosti. Izvajanje vzgojnih ukrepov je povezano z nudenjem podpore in vodenjem učenca ter iskanjem možnosti za spremembo neustreznega vedenja. Pri tem sodelujejo učenci, starši in strokovni delavci šole, ki skupaj oblikujejo predlog za rešitev.  **Vzgojni ukrepi so lahko:**  **− ukinitev nekaterih pravic in ugodnosti,** ki so povezane s kršitvami pravil šolskega reda, s pridobljenim statusom učenca, z ugodnostmi, ki jih šola nudi učencem izven predpisanih dejavnosti in standardov;  **− povečan nadzor** nad učencem, ko je v šoli, a ne pri pouku;  **− razgovor z učencem po pouku** v zvezi z reševanjem problemov, v sodelovanju s starši.  − kadar učenec pogosto ogroža varnost, ne upošteva navodil in zato šola ne more prevzeti odgovornosti za varnost in izvedbo pedagoškega procesa izven prostorov šole, šola poskrbi za **dodatno spremstvo strokovnega delavca** ali pa za takega učenca organizira **nadomestni vzgojno-izobraževalni proces v šoli;**  **− odstranitev učenca od pouka:** le-ta je mogoča takrat, kadar učenec s svojim vedenjem onemogoča izvajanje pouka kljub predhodnim pogovorom, dogovorom in opozorilom (razen v primeru, ko gre za učenca s posebnimi potrebami). Cilj odstranitve je vzdrževanje jasno postavljenih mej, sprejemljivega vedenja in omogočanje resnega sodelovanja učenca in učitelja pri reševanju problema ter omogočanje nemotenega učenja drugih učencev v oddelku;  **− učenec v času odstranitve opravlja delo pod nadzorom strokovnega delavca, ki ga določi ravnatelj.** Strokovni delavec mu lahko pomaga pri reševanju problema, zaradi katerega ni pri pouku. V primeru odstranitve učenca od ure pouka mora učitelj z njim opraviti razgovor še isti dan, skupaj pregledata opravljeno delo in se dogovorita o nadaljnjem sodelovanju.  Šola lahko oblikuje in izvaja tudi druge vzgojne ukrepe. O vzgojnih ukrepih se vodijo ustrezni zapisi, ki ne vplivajo na vzgojne opomine. Zapise vodita razrednik oziroma svetovalna služba ali oseba, ki vodi obravnavo.  **Vzgojni opomini – administrativne sankcije:**  Minister za šolstvo podrobneje določi postopek izrekanja vzgojnih opominov in varstvo pravic učencev. Izraz vzgojni opomin se razlikuje od vzgojnega ukrepa, ki nima za učenca trajnih posledic, kot sta premestitev v drugi oddelek ali šolo. Vzgojni opomin ima torej podobno vlogo kot sedaj veljavni vzgojni ukrepi.  Vzgojni opomin se izreče, kadar so izčrpana vsa pedagoška sredstva, vsebovana v vzgojnem načrtu šole. Izrek vzgojnega opomina je povezan z obveznostjo izvajanja usmerjenih individualiziranih proaktivnih, svetovalnih in drugih vzgojnih dejavnosti in s sodelovanjem zunanjih institucij (svetovalni centri, centri za socialno delo, dispanzerji za psihohigieno itd.). V skrajnem primeru je posledica vzgojnih opominov premestitev učenca v drug oddelek ali šolo, v nekaterih primerih tudi brez soglasja staršev. Odločitev o tem mora biti podprta s strokovnimi mnenji sodelujočih institucij.  **Vzgojni opomini so:**  − opomin razrednika,  − opomin oddelčnega učiteljskega zbora (premestitev v drugi oddelek),  − opomin ravnatelja,  − opomin učiteljskega zbora (prešolanje).  **V. Pohvale, priznanja, nagrade**  Postopek in način podeljevanja pohval, priznanj in nagrad učencem določa Pravilnik o pohvalah, priznanjih in nagradah OŠ Radenci.  **VI. Oblike sodelovanja s starši**  Delavci šole, učenci in starši oziroma skrbniki razvijajo vzajemno-sodelovalni odnos na vzgojnem področju. Vzajemno sodelujejo pri oblikovanju življenja in dela šole, različnih vzgojno-izobraževalnih dejavnostih, oblikovanju vzgojnega koncepta šole, oblikovanju akcij za izvajanje preventivnih vzgojnih dejavnosti. Skrbeli bomo za odkrite medsebojne odnose. Starši lahko prispevajo svoje zamisli in ideje v obliki formalnih in neformalnih srečanj.  Vključujejo se v reševanje problemov:  − ki jih imajo učenci ali skupina učencev,  − kadar učenci kršijo vzgojna pravila šole.  V posameznih primerih, ko se starši oziroma skrbniki ne vključujejo v reševanje problemov, povezanih z njihovimi otroki, ali jih zanemarjajo, predlagamo naslednji postopek:  − učitelj starše po telefonu obvesti o problemu in jih povabi v šolo na razgovor;  − učitelj pisno povabi starše na razgovor;  − ravnatelj pošlje staršem pisno povabilo s povratnico;  − šola obvesti druge zunanje institucije.  Starši so šoli dolžni posredovati telefonsko številko, na kateri so vedno dosegljivi. Vsako spremembo so starši dolžni javiti razredniku. Po telefonu (kot nujno obvestilo) bomo starše obvestili o dogodkih, ki zadevajo:  − bolezen ali poškodbo njihovega otroka,  − večjo materialno škodo,  − težje kršitve šolskega reda, ki posredno ali neposredno zadevajo njihovega otroka.  **VII. Uresničevanje in spremljanje**  Vzgojni načrt Osnovne šole Kajetana Koviča Radenci je temeljni dokument za delo na vzgojnem področju. Z njegovo realizacijo bomo uresničevali predvsem cilje 2. člena ZOŠ.  Naloge bomo med letom dopolnjevali s sklepi strokovnih organov šole, z okrožnicami in navodili Ministrstva za šolstvo in šport in Zavoda RS za šolstvo ter s sklepi ustanovitelja.  Za realizacijo Vzgojnega načrta OŠ Kajetana Koviča Radenci so odgovorni vsi udeleženci vzgojnega procesa.  Nosilci posameznih zadolžitev:  - svet šole sprejme vzgojni načrt in poročilo o vzgojnem delovanju šole;  - učiteljski zbor opravlja vzgojno-izobraževalno delo, oblikuje analize in smernice;  - razredniki so odgovorni za vzgojo in drugo delo v svojem oddelku;  - starši sodelujejo pri pripravi, oblikovanju in uresničevanju vzgojnega načrta;  - ravnatelj uresničuje, spremlja, zagotavlja in ugotavlja izvajanje vzgojnega načrta. |  | |
|  | |